Amir Hamzah
Tengku Amir Hamzah nan langkoknyo bagala Tengku Amir Hamzah Pangeran Indera Putera (lahia di Tanjung Pura, Langkat, Sumatera Timur, 28 Februari 1911 – maningga di Kuala Begumit, 20 Maret 1946 pado umua 35 taun) adolah surang sasterawan Indonesia angkatan Pujangga Baru. Baliau lahia dari kaluargo urang bangsawan Melayu Kasultanan Langkat, dan banyak bakacimpuang dalam bidang sastra jo kabudayaan Melayu.
Baliau mandapek pandidikan di Sumatera jo Jawa. Amir talibaik dangan pergerakan nasionalis Indonesia semasa baliau baraja di sikola manangah ateh di Surakarta sakita tahun 1930-an. Baliau jatuah cinta dangan rekan sikola babanso Jawa, Ilik Sundari. Keduo-duo rekan iko kekal karik maupun salapeh Amir menamatkan pandidikannyo di sikola perundangan di Betawi (sekarang Jakarta). Mereka anyo berpisah pada tahun 1937 apabilo Amir dipanggia kumbali ka Sumatera untuk mangawini puteri Sultan jo batugeh di istana – Amir tatap menjalankan tugasnyo mahupun indak baraso gambira dangan pakawinannyo. Baliau batugeh sabagai wakil karajaan di Langkat salapeh pengisytiharan kamardekaan Indonesia pada tahun 1945. Baliau tabunuah pada tahun barikuiknyo semaso sabuah revolusi sosial nan dikatuai Partai Komunis Indonesia jo disemadikan di dalam kubua rami.
Maso ketek[suntiang | suntiang sumber]
Ayah Amir Hamzah banamo Tengku Muhammad Adil nan bagala Datuk Paduka Raja. Tengku Muhammad Adil marupoan wakil Sultan untuak Luhak Langkat Hulu nan bakaduduakan di Binjai. Badasar silsilah kaluargo istana Kasultanan Langkat, Amir Hamzah adolah katurunan ka-10 dari Sultan Langkat. Amir Hamzah maabihan maso ketek di kampuang alamannyo. Dek kawan sapamenannyo, Amir ketek biaso dipanggia jo sabutan Tengku Busu atau "Tengku nan bunsu". Said Hoesny, kawan Amir Hamzah di maso keteknyo manggambaannyo sabagai surang anak elok laku nan jadi kasayangan sadonyo urang.
Pandidikan[suntiang | suntiang sumber]
Amir Hamzah basikola sajak baumua 5 taun di Langkatsche School, yaitu sikolah dasa Balando di Tanjung Pura pado taun 1916. Sabagian gada guru di sikola ko adolah urang Balando, sadang guru Malay ciek urang sajo. Sasudah luluih baraja salamo 7 taun, bataruihan ka MULO di Medan. Sataun balalu, Amir bapindah ka Batavia sarato malanjuikan pandidikannyo di Christelijk MULO Menjangan dan luluih dari sikola tu taun 1927. Sudah tu baliau manaruihan ka AMS di Solo, Jawa Tengah, maambiak jurusan Sastra Timua. Di Solo, mulo-mulo Amir Hamzah tingga di kompleks asrama kadiaman KRT Wreksodiningrat nan talatak di sampiang istano Kasunanan Surakarta. Kudian baliau pindah tingga basamo kaluargo RT Sutijo Hadinegoro di Nggabelen. Satalah salasai maso baraja di Solo, Amir Hamzah baliak ka Batavia untuak manampuah pandidikan Sikolah Tinggi Hakim pado awa taun 1934. Di maso-maso ko, baliau sibuak mampalajari kabudayaan moderen, kabudayaan Jawa, jo kabudayaan Asia nan lainnyo. Salamo tingga di Pulau Jawa, baliau banyak pulo bakawan jo tokoh pagarakan asa Jawa, sarupo Mr. Raden Pandji Singgih jo KRT Wedyodi.[1]
Karya kapanyairan[suntiang | suntiang sumber]
Amir Hamzah mulai taasah minaiknyo jo sastra saat tingga di Solo. Amir basikola di AMS Solo basamo-samo jo Armijn Pane dan Achdiat K. Mihardja. Di kota tu pulo Amir mulai manulis babarapo sajak patamonyo. Sajak nan bajudua Mabuk jo Sunyi baasia dimuek majalah Timbul nan diasuh dek Sanusi Pane. Babarapo sastrawan lainnyo nan iduik pulo samaso jo Amir Hamzah antaro lain Sutan Takdir Alisjahbana, Mohammad Yamin, Soeman Hs, JE Tatengkeng, sarato HB Jassin.
Amir Hamzah basamo Sutan Takdir Alisjahbana dan Armijn Pane mandirian majalah Pujangga Baru di taun 1933, nan kudian dek HB Jassin disabuik sabagai tonggak badirinyo Angkatan Sastrawan Pujangga Baru. Amir mawarisan 50 sajak asali, 77 sajak tajamahan, 18 prosa liris, 1 prosa liris tajamahan, 13 prosa, jo 1 prosa tajamahan. Jumlah kasaluruahan karya ko adolah 160 tulisan [2]. Duo karya Amir nan paliang takana adolah kumpulan sajak Nyanyi Sunyi (1937) jo Buah Rindu (1941). Dalam Buah Rindu nan ditulis antaro taun 1928 jo taun 1935 tacaliak jaleh parubahan lambek-lambek, saat lirik pantun jo syair Malayu manjadi sajak nan labiah moderen. Karya tajamahan Amir antaro lain Setanggi Timur (1939), Bagawat Gita (1933), jo Syirul Asyar (tt.).
Amir Hamzah indak anyo jadi panyair gadang pado jaman Pujangga Baru, tapi baliau pun dipandang sabagai panyair nan bakamampuan tinggi dalam bahaso Malayu-Indonesia. Di tangannyo, bahaso Malayu mandapek suaro jo lagu nan unik nan taruih diaragoi inggo kini.
Amir Hamzah tabunuah dalam Revolusi Sosial Sumatera Timur nan malanda pasisia Sumatra timur di taun-taun awa Indonesia mardeka. Pado tangga 7 Maret 1946, Pemuda Sosialis Indonesia manangkok labiah kurang 21 tokoh nan dipandang urang feodal, tamasuak di antaronyo Amir Hamzah. Urang-urang nan ditangkok ko pado 20 Maret 1946 dijatuahi ukuman mati. Jinasah Amir Hamzah dimakamkan di pakubuaran Masjid Azizi, Kuala Begumit, Tanjung Pura, Langkat. Baliau maninggaan surang isteri, Tengku Kamaliah, jo surang putri, Tengku Tahura. Amir Hamzah diangkek manjadi Pahlawan Nasional Indonesia badasar SK Presiden RI Nomor 106 / taun 1975, tangga 3 November 1975.[1]
Rujuakan[suntiang | suntiang sumber]
- ^ a b Mengenal Pahlawan Nasional: Riwayat Pendek dan Perjuangan Para pahlawan Indonesia. Tim Redaksi Buku SD. Poliyama Widya Pustaka. Jakarta.
- ^ An. Ismanto. Karya-karya Amir Hamzah. 2010. http://www.tengkuamirhamzah.com/id/works
Pautan lua[suntiang | suntiang sumber]
- (Indonesia) "Sastrawan Pujangga Baru" Bio Amir Hamzah di Ensiklopedi Tokoh Indonesia
- (Indonesia) Sang Pangeran yang Selalu Berada di Tengah (100 Tahun Tengku Amir Hamzah)]
- (Indonesia) Biodata singkat sasterawan Indonesia
- (Indonesia) Beberapa sajak dari Buah Rindu
- (Indonesia) Portal Web Tengku Amir Hamzah
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn min_Latn min_Latn ind_Latn zsm_Latn zsm_Latn zsm_Latn